open-index/open-wikipedia-markdown huggingface dataset:
Scarecrow (cinta de 1973)

***Scarecrow*** (títol orichinal en anglés, en aragonés ***Espantapaixaros***, estrenada en Aragón con o suyo títol traduciu enta lo castellano como ***El espantapájaros***) ye una cinta de cine estausunidense de cine de drama estrenada l'anyo 1973, dirichida por Jerry Schatzberg seguntes un guión orichinal de Garry Michael White, con una banda sonora orichinal de Fred Myrow, una dirección de fotografía de Vilmos Zsigmond y una producción cinematografica de Robert M. Sherman ta la productora cinematografica *[[Warner Bros.]]*. Forman l'elenco d'a cinta, en os suyos papels principals, os actors Gene Hackman, Al Pacino, Eileen Brennan, Dorothy Tristan, Ann Wedgeworth, Richard Lynch, Penelope Allen, Richard Hackman, Al Cingolani y Rutanya Alda.

*Max Millan* acaba de salir d'a garchola y, fendo autostop, conoix casualment a *Francis Lionel "Lion" Delbuch*, un antigo marinero, a qui proposa que se convertan en socios en un negocio de lavau d'autos que quiere establir en Pittsburg, encara que accepta acompanyar antis a *Lion* a Detroit, a on marcha ta conoixer a su fillo de cinco anyadas que encara no conoix en habar marchar albandonando a la mai, *Annie*, cuan se trobaba embarazada, encara que dende que marchó li ha estau ninviando toz os diners que ha ganau trebalando como marinero. *Max* ha acceptau ixe esbarre en o suyo camín enta Pittsburg, a on se troba lo banco a on ha ingresau os diners que li han pagau por o suyo treballo en a garchola. Tanimientres, cuan son visitando a la chirmana de *Max* en Denver, fan una malifeta y los zarran un mes en a garchola, y a on *Riley*, o farute d'a garchola, batania graument y viola a *Lion* deixando-lo traumatizau, fendo que *Max* se vengue. Cuan plegan en Detroit y *Lion* telefona a *Annie*, descubre que ista s'ha casau, que lo suyo fillo no plegó a naixer por un accident, y que ha invertiu os diners que li ha ninviau ta montar un negocio con su mariu. Tot ixo fa que finalment *Lion* sufra un episodio de catatonia, fendo que lo zarren en un psiquiatrico.

A cinta s'ambienta en a suya epoca actual (1973) en California, Denver (Colorado) y Detroit (Michigan) y las suyas escenas se filmoron en Cañon City y Denver (Colorado), Detroit y Hamtramck (Michigan), Reno (Nevada) y Bakersfield (California).

Ye una cinta que ha recibiu bels premios y nominacions, encara que garra d'éls no fa parte d'os prencipals premios d'o panorama cinematografico.

## Elenco

## Se veiga tamién
* Cine en 1973.
* Cintas de 1973.

## Referencias
José María Peña San Martín

**José María Peña San Martín**, naixiu de La Nuez de Abajo (Valle de Santibáñez, Burgos, Castiella y Leyón, Espanya) en 1937 y muerto en Burgos (Burgos, Castiella y Leyón, Espanya) lo 23 de chulio de 2024, estió un politico castellanoleyonés, alcalde de Burgos dende 1979 dica 1992.

Estió esleyiu alcalde por primera vegada en as primeras eleccions municipals d'a democracia en 1979 en as listas d'a *[[Unión de Centro Democrático]]* y cuan se produció l'esboldregamiento d'ixe partiu dentró en *[[Alianza Popular]]*, partiu con o cual obtenió por segunda vegada l'alcaldía de Burgos en as eleccions municipals de 1983. Tanimientres, en as eleccions municipals de 1987 se presentó como candidato por *[[Solución Independiente]]*, tornando a obtener l'alcaldía, que revalidó en as eleccions municipals de 1991, ista vegada cen as listas d'o *[[Partido Popular de Castilla y León]]*. Dimitó como alcalde en 1992 en estar implicau en un caso de corrupción urbanistica, y tornó a estar candidato a l'alcaldía de Burgos nuevament por *[[Solución Independiente]]*, en as eleccions municipals de 2007, encara que en iste caso la suya candidatura no obtenió so que dos rechidors. Finalment, en 2011 albandonó la vida politica activa.

Ye lo pai d'Ignacio Peña Robledo, esleyiu rechidor en o Concello de Burgos en as listas de Vox en as eleccions municipals de 2023.

## Referencias
Bruno Zanin

**Bruno Zanin**, naixiu de Vigonovo (Ciudat metropolitana de Venecia, Veneto, Italia) o 9 d'abril de 1951 y muerto en Domodossola (Verbano-Cusio-Ossola, Piemont, Italia) o 7 de chulio de 2024, estió un actor y escritor italiano, activo en o mundo d'o cine italiano dende los anyos 1970, con una destacada presencia tamién en o mundo d'o teatro.

A suya dentrada en o cine s'escaició cuan Federico Fellini l'esleyó ta la suya cinta *[[Amarcord]]* (1973). Amás d'ista cinta, se pueden destacar a suyas interpretacions en cintas como *[[La prima volta, sull'erba]]* (1975, Gianluigi Calderone), *[[La padrona è servita]]* (1976, Mario Lanfranchi) u *[[Il caso Moro]]* (1986, Giuseppe Ferrara).

## Filmografía

## Referencias

## Vinclos externos

*  Bruno Zanin en Internet Movie Database.
Mario Boljat

**Mario Boljat**, naixiu de Split (Coacia, Yugoslavia) o 31 d'agosto de 1951 y muerto en Split (Croacia) l'1 de chinero de 2024, estió un futbolista croata activo en o mundo d'o fútbol dende finals d'os anyos 1960 dica principios d'os anyos 1980. Chugaba como esfensa y estió chugador en o Hajduk Split y en o Schalke 04, amás de participar en a Selección masculina de fútbol de Yugoslavia a finals d'os anyos 1970.

## Referencias

## Vinclos externos
*  Mario Boljat en Transfermarkt.
Marcia Garbey

**Marcia Garbey**, naixida de Santiago de Cuba (Santiago de Cuba, Cuba) lo 9 de febrero de 1949 y muerta en ixa mesma ciudat l'1 de chinero de 2024, estió una atleta cubana, activa en o mundo de l'atletismo mientres os anyos 1960 y 1970, especializada en cursas de velocidat y brinco de largaria. Perteneixeba a una familia d'esportistas cubanos, entre los cuals destaca su chirmano Rolando Garbey, boxeyador.

## Carrera esportiva
### Chuegos Olimpicos
Participó en dos edicions d'os Chuegos Olimpicos: en Mexico 1968 participó en brinco de largaria, no podendo-se clasificar la la final, quedando en 17ena posición de 27 participants, y en Múnich 1972 tornó a participar en brinco de largaria, plegando ista vegada en a final y rematando en 11ena posición de 34 participants.

### Chuegos Panamericanos
En os Chuegos Panamericanos representó a lo suyo país tres vegadas: en Winnipeg 1967 (a on consiguió la medalla d'oro en releus 4 x 100 m con Violetta Quesada, Cristina Echeverría y Miguelina Cobián), en Cali 1971 y en Mexico 1975.

### Chuegos Centroamericanos y d'o Caribe
En os Chuegos Centroamericanos y d'o Caribe participó en Panamá 1970 y Santo Domingo 1974, obtenendo todas dos vegadas la medalla d'oro en brinco de largaria.

## Referencias
Basdeo Panday

**Basdeo Panday**, naixiu de Princes Town (Trinidad y Tobago) o 25 de mayo de 1933 y muerto en Jacksonville (Florida, Estaus Unius) l'1 de chinero de 2024, estió un politico, avogau, sindicalista, economista y actor trinitense d'ideolochía socialista, líder d'o *[[United National Congress]]* y que estió lo 5eno primer ministro de Trinidad y Tobago entre 1995 y 2001.

## Referencias

## Vinclos externos
Inés Ayala Sender

**Inés Ayala Sender**, naixida de Zaragoza (Comarca Central, Aragón) o 28 de marzo de 1957 y muerta en ixa mesma capital o 25 de chulio de 2024, estió una filologa, politico, sindicalista y profesora universitaria aragonesa, que dende 2004 dica 2019 estió deputada en o Parlamento Europeu por Espanya en as listas d'o *[[Partido Socialista Obrero Español]]*, fendo parte d'o grupo parlamentario *[[Grupo de l'Alianza Progresista de Socialistas y Democratas]]* mientres a VI, VII y VIII lechislaturas d'o Parlamento Europeu, destacando mientres a suya presencia por a suya esfensa d'a reapertura d'a linia ferria de Canfranc. 

D'atra man, yera sobrina d'o escritor aragonés Ramón J. Sender, y entre los anyos 1980 y 1990 estió profesora universitaria en o departamento de Literatura espanyola d'a Universidat de Zaragoza, una d'as dos universidaz a on se i heba formau, chunto con a Universidat Libre de Bruselas

Antiparte, en as eleccions municipals de 2019 estió esleyida concellera d'o Concello de Zaragoza en as listas d'o *[[Partido de los Socialistas de Aragón]]*, encara que no tornó a presentar-se en as eleccions de 2023.

## Referencias

## Vinclos externos

*  Ficha d'Inés Ayala Sender en a web d'o Parlamento Europeu.
When Eight Bells Toll (cinta)

:*Iste articlo ye sobre una cinta britanica d'acción de l'anyo 1971; ta atros usos, se veiga *'When Eight Bells Toll***.

***When Eight Bells Toll*** (títol orichinal en [[Idioma anglés|anglés]], en [[Idioma aragonés|aragonés]] ***Cuan tamborinian ueito campanas***, estrenada en [[Aragón]] con o títol en [[Idioma castellano|castellano]] de ***Las ocho campanadas***, en aragonés ***As ueito campanadas**') ye una cinta de cine d'acción de cine britanico estrenada l'anyo 1971, dirichida por Étienne Périer seguntes un guión adaptau por Alistair MacLean (no acreditau y basau en a suya propia novela *[[When Eight Bells Toll (novela)|When Eight Bells Toll]]*, que heba publicau en 1965), con una banda sonora orichinal d'Angela Morley, una dirección de fotografía d'Arthur Ibbetson y una producción cinematografica d'Elliott Kastner y Jerry Gershwin ta las productoras *[[Gershwin-Kastner Productions]]* y *[[Winkast Film Production]]*. L'elenco d'a cinta ye formau por Anthony Hopkins, Robert Morley, Nathalie Delon, Jack Hawkins, Corin Redgrave, Derek Bond, Ferdy Mayne, Maurice Roëves, Leon Collins, Wendy Allnutt, Peter Arne, Oliver MacGreevy, Tom Chatto y Edward Burnham, entre d'atros actors.

*Phillip Calvert* ye un achent d'a HM Treasury a qui ninvían en a mar d'Irlanda ta investigar, con  a tramoria d'investigacions d'a fauna marina, o robo de cinco barcos, porque lo zaguer barco desapareixiu levaba 8 millons de libras en lingotes d'oro. As investigacions de *Calvert* y d'o suyo comoanyero *Hunslett* los conducen enta Escocia, a on troban bien sospeitosa l'actitud d'os habitants d'o lugar. Bien pronto troban indicios de que *Anthony Skouras*, un cabalero naviero d'orichen chipriota a qui los habitants d'o lugar respectan muitismo, puet estar qui se troba dezaga d'as desaparicions de barcos.

A cinta s'ambienta en a suya epoca actual (1971) en a mar d'Irlanda y en Escocia y las suyas escenas se filmoron en Tobermory y atros puestos d'Argyll and Bute en Escocia, en Malta y en os *[[Pinewood Studios]]* en Buckinghamshire.

## Elenco

## Se veiga tamién
* Cine en 1971.
* Cintas de 1971.

## Referencias
Ilesia de l'Asumpción de Nuestra Sinyora de l'Almunia de Donya Godina

A **ilesia de l'Asumpción de Nuestra Sinyora** ye una ilesia d'estilo barroco que se troba en l'Almunia de Donya Godina (Val de Xalón, Aragón).

## Historia
Orichinalment yera una construcción romanica d'o sieglo XII que yera adedicada a santa María y sant Chuan. I hai un documento de 1176 en o que Donya Godina fa donación d'a ilesia a la Orden d'o Hespital:

A meyaus d'o sieglo XIV ista ilesia romanica s'enampla prou, construyindo-se dos naus laterals y una torre d'estilo mudéchar de planta cuadrada que encara se conserva en l'actualidat.

Se fa una nueva una nueva ampliación mientres a segunda metat d'o sieglo XVI, adosando una cambra a la nau d'o costau de l'evanchelio con acceso unicament dende l'exterior. En o sieglo XVIII a construcción primitiva ye substituyida por l'actual barroca, obra de l'arquitecto Julián de Yarza y Ceballos, disciplo de Ventura Rodríguez, conservando-se nomás a suya torre.

## Descripción
A suya torre ye o solo vestichio d'a construcción medieval de l'antiga ilesia parroquial, que fue espaldada en o sieglo XVIII y substituyida por l'actual fabrica barroca. Ye situada en l'anglo ezquierdo d'o presbiterio y tien estructura mixta, refleixo d'a suya construcción en dos fases succesivas. O cuerpo inferior data de meyaus d'o sieglo XIV, tien planta cuadrada y estructura d'alminar almuade mientres que o cuerpo superior data de 1575, tiene planta octogonal y ye vuedo pa cumplir a suya función de cuerpo de campanas. Iste feito motivó que se cegasen os vanos d'o cuerpo inferior que dica alavez cumpliba dita función.

A decoración exterior d'a torre ye tipicament mudéchar con motivos como esquiniellas, zig-zags y cruces de multiples brazos formando rombos realizaus en ladriello resaltau. Amás destaca a presencia de discos y frisos realizaus en ceramica, que sofrioron a restitución de belunas d'as suyas piezas en a restauración feita en 1960.

D'atra man destaca tamién a gran cupula de zinc que da un aspecto caracteristico a ista ilesia y que s'adhibió en a primera decada d'o sieglo XX.

## Referencias

## Vinclos externos

*  Ficha en a web d'o SIPCA
*  En www.aragonmudejar.com
*  En gcatholic.org
Los guardiamarinas

***Los guardiamarinas*** (títol orichinal en castellano, en aragonés ***Os guardiamatinas***, estrenada en Aragón con o suyo títol orichinal) ye una cinta de cine espanyol de cine de comedia estrenada l'anyo 1967, dirichida por Pedro Lazaga seguntes un guión orichinal de Pedro Masó, Vicente Coello y Rafael J. Salvia, con una banda sonora orichinal d'Antón García Abril, una dirección de fotografía de Juan Mariné y una producción cinematografica de Pedro Masó y Vicente Coello ta las productoras *[[Pedro Masó Producciones Cinematográficas]]* y *[[Filmayer]]*. De l'elenco d'actors d'a cinta en fan parte, en os suyos papels principals, Alberto de Mendoza, Julia Gutiérrez Caba, José Luis López Vázquez, Pepe Rubio, Paloma Valdés, Manuel Zarzo, Alfredo Landa, Andrés Mejuto, Emilio Gutiérrez Caba, José Marco Davó, Manuel Manzaneque, David Areu, Carlos Mendy, Carlos Vasallo, Alfredo Santacruz, Beni Deus, Mari Carmen Yepes, Luis Varela, María Duval, Jesús Guzmán, Maribel Sáez, Francisco Dumont, Julio Navarro, Ana Carvajal, José Sepúlveda, Vicente Sangiovanni y Francisco Camoiras.

*Carlos Torres* ye un comandant que torna d'un viache por a mar en o *[[Juan Sebastián de Elcano (A-71)|Juan Sebastián de Elcano]]*, o buque-escuela de l'Armada espanyola. Mientres o suyo viache ha naixiu un fillo suyo y su muller, que ya no se veye capable de soportar a soledat d'a muller d'un marino, li diz que demane un destín en Madrit, a on i vive la suya familia y a on lo comandant puet treballar en una oficina d'o Ministerio. Transitoriament, li encomanan l'adiestramiento d'una promoción de guardiamarinas en a Escuela Naval en Marín, encara que tamién será a lo cudiau d'os veteranos, entre los cuals bi ha *Miguel Montero*, un choven completament dedicau a l'estudio, y la suya contrapartida, *Enrique Andrade*, fillo d'un marino militar pero que no troba satisfacción en a vida castrense y prefiere dedicar-se a parrandiar.

A cinta s'ambienta en Marín (Pontevedra, Galicia) en a epoca actual d'a cinta (1967) y las suyas escenas se filmoron en  ixa mesma localidat y en Barcelona, Cádiz, Pontevedra y Vigo.

*Los guardiamarinas* recibió tres Premios d'o Sindicato Nacional del Espectáculo, a la Millor Cinta, Millor Actor Segundario y Millor Fotografía.

## Elenco

## Se veiga tamién
* Cine en 1967.
* Cintas de 1967.

## Referencias
Torraza d'Escuer

A **torraza de Escuer** u **castiello d'Escuer** ye una torraza u fortificación d'o sieglo XIV situada en a localidat uescana d'Escuer Alto en o municipio de Biescas.

## Historia
Se tiene constancia d'Escuer dende l'anyo 1184, cuan yera una posición fortificada emplegada dende a epoca musulmana. Pascual Madoz en o suyo *"[[Diccionario geográfico-estadístico-histórico de España y sus posesiones de Ultramar]]"* afirma:

En o sieglo XVI se reformó l'interior d'a torre. O castiello fue emplegau como vivienda dica 1936 cuan en o marco d'a guerra civil espanyola miroron de dinamitar-lo. En 2005 i habió obras de restauración y consolidación d'as enruenas.

## Referencias

## Se veiga tamién
* Torraza de Larrede

## Vinclos externos

*  A torraza d'Escuer
Ilesia de Nuestra Sinyora de l'Asumpción d'Utevo

A **ilesia de Nuestra Sinyora de l'Asumpción d'Utevo** ye una ilesia d'estilo gotico-mudéchar con elementos barrocos que se troba en Utevo (Aragón). A suya torre ye un d'os eixemplos mas emblematicos d'o mudéchar aragonés, testimonio d'a pervivencia y puixanza d'iste estilo.

## Historia
En o cuerpo d'o templo se pueden veyer dos etapas constructivas diferents, a mudéchar, d'a que se conserva a nau construyida en o sieglo XVI, y a barroca, realizada en o sieglo XVIII.

En l'anyo 1510 se fa a cabecera, que actualment ya no se conserva, y un trampo contiguo d'a ilesia mudéjar. I heba un retablo encargau en 1512 a Chuan Madrid que tampoco no se conserva en l'actualidat. S'encargaría de rematar a ilesia Antón de Sarinyena, mayestro de obras de Zaragoza, seguindo o modelo d'o trampo ya existent y construyindo capiellas entre os contrafuertes. Ista fase duraría entre os anyos 1514 y 1521 y en ella s'espaldaban partis de l'antiga ilesia mientres se construyiban as nuevas. En iste contracto d'especificaba que os nuevos trampos s'heban de fer:

A torre se yera construyindo en 1543, estando rematada, seguntes a inscripción ceramica que apareixe en a propia torre, en 1544 por Alonso de Leznes.

Entre 1777 y 1797 os mayestros d'obras zaragozanos Matheo Jorge Mayor y Matheo Jorge Menor substituyen a cabecera mudéchar por una barroca. Alavez s'adhibió tamién un transepto, capiellas laterals y una portalada de tipo clasicista.

## Descripción

L'interior d'a ilesia ye formau por una sola nau cubierta por vueltas de crucería. Entre os contrafuertes i hai capiellas laterals a on se pueden trobar recholas en zoclos y arrimaders.

L'actual cabecera d'o sieglo XVIII, que habió de substituyir a la orichinal gotica de planta poligonal, ye cuadrada y se troba precedida d'una cupula sobre o crucero d'o transepto.

A torre ye rematada por un chapitel, que suposa a traslación de remates goticos d'ixas envueltas. Ye una construcción realizada totalment en ladriello asentau con cheso, como ye habitual en l'arquitectura d'a val d'Ebro aragonés. A parte baixa d'a torre ye de planta cuadrada, mientres que o cuerpo superior ye de sección octogonal.

## Curiosidaz
I hai una reproducción d'ista ilesia en o *[[Poble Espanyol de Barcelona]]*, apareixendo tamién en cartels d'a Exposición Internacional de Barcelona de 1929.

## Referencias

## Vinclos externos
*  Ficha en gcatholic.org
*  En www.aragonmudejar.com
*  En campaners.com
*  Arte. Concello d'Utevo.
*  Guía de la iglesia de Utebo, Zaragoza. Arteguías
Sistema d'Información d'o Patrimonio Cultural Aragonés

O **Sistema d'Información d'o Patrimonio Cultural Aragonés** (en castellano *Sistema de Información del Patrimonio Cultural Aragonés*), conoixiu por o suyo acronimo **SIPCA**, ye un servicio en linia d'información sobre o patrimonio cultural d'a comunidad autonoma d'Aragón. Promoviu por o Gubierno d'Aragón, conta con una base de datos con cuantos tipos de biens culturals daus d'alta en o Censo Cheneral d'o Patrimonio Cultural d'Aragón, en actualización contina. Tamién dispone d'un servicio de consulta d'archivos y documentos d'a rechión, conoixiu como DARA, entre atras ferramientas. D'él fan parti cuantos organismos, amás d'o dito gubierno autonomico tamién i son embrecadas as deputacions provincials de Uesca, Teruel y Zaragoza y una serie de comarcas.

## Referencias

## Bibliografía
*  El Sistema de Información del Patrimonio Cultural Aragonés (SIPCA). Francisco Bolea. Actas del I Congreso de Cultura y Patrimonio de los Pirineos. 18, 19 y 20 de mayo de 2012. Graus (Espanya). Pach. 234-240.
*  SIPCA: recurso cultural y herramienta profesional. Francisco Bolea. Zabaglia 8, febrero de 2011. Colechio d'Aparelladors, Arquitectos Tecnicos y Incheniers d'Edificación de Uesca. Pach. 28-32. 

## Vinclo externos
*  sipca.es
Ángel Castellanos

**Ángel Castellanos Céspedes**, conoixiu esportivament como **Castellanos**, naixiu de Miguelturra (Ciudad Real, Castiella-La Mancha, Espanya) o 16 de noviembre de 1952 y muerto en Granada (Andalucía, Espanya) o 2 de chinero de 2024, estió un futbolista espanyol que chugó en a posición d'esfensa dende finals d'os anyos 1960 dica la segunda metat d'os anyos 1980, chugando succesivament en o *[[Club Deportivo Manchego]]*, o *[[Centre d'Esports Sabadell Fútbol Club]]*, o *[[Granada Club de Fútbol]]* y lo *[[Valencia Club de Fútbol]]*, retirando-se d'a vida esportiva en o *Granada Club de Fútbol*. Antiparte, participó con tres partius en a selección masculina de fútbol d'Espanya, debutando en 1974 en Copenaguen contra la selección masculina de fútbol de Dinamarca.

## Referencias

## Vinclos externos
*  Ángel Castellanos en a web d'a *[[Real Federación Española de Fútbol]]*.
Augusto Espinoza

**Augusto Emilio Espinoza Ortiz**, conoixiu esportivament como **Culiche**, como **Culiche Espinoza** u como **Augusto Espinoza**, naixiu de Ciudat de Guatemala (Guatemala) o 6 d'octubre de 1930 y muerto en ixa mesma capital o 2 de chinero de 2024, estió un futbolista guatemalo que chugaba en a posición de debanteroy que desembolicó la suya carrera espotiva dende primerías d'os anyos 1940 como chugador infantil en o *Platense*, ta continar-la en primeras en o *Hércules* y dimpués en o *[[Comunicaciones Fútbol Club|Comunicaciones CF]]*, a on estió un d'os puntals de l'equipo y con o que consiguió cuantos títols d'a Copa de Guatemala, d'a Liga Nacional de Fútbol de Guatemala y d'a Copa Campeón de Campeones. Tamién participó en a Selección masculina de fútbol de Guatemala.

## Referencias
Encinillas

**Encinillas** ye un municipio espanyol d'a comunidat autonoma de Castiella y Leyón que se troba en a provincia de Segovia. A suya población ye de 331 habitants (2022) en una superficie de 8,27 km² con una densidat de población de 40 hab/km².

## Referencias
Alberto Festa

**Alberto Augusto Antunes Festa**, conoixiu esportivament como **Alberto Festa**, naixiu de Santo Tirso (Districto de Porto, Portugal) o 21 de chulio de 1939 y muerto lo 2 de chinero de 2024, estió un futbolista portugués activo en o mundo d'o fútbol dende meyaus d'os anyos 1950 dica la primera metat d'os anyos 1970, que ocupaba en o campo la posición d'esfensa lateral dreito. Chugó succesivament en o FC Tirsense y lo FC Porto, ta rematar a suya carrera esportiva en o suyo club esportivo d'orichen.

Antiparte, tamién estió chugador d'a Selección masculina de fútbol de Portugal mientres os anyos 1960, representando a lo suyo país en a Copa Mundial de Fútbol de 1966 en Anglaterra, a on lo suyo equipo plegó en semifinals.

## Referencias
Kings of the Sun

***Kings of the Sun*** (títol orichinal en anglés, en aragonés ***Reis d'o Sol***, estrenada en Aragón con o suyo títol traduciu enta lo castellano como ***Los reyes del sol***) ye una cinta de cine estausunidense de cine de drama d'aventuras historicas estrenada l'anyo 1963, dirichida por J. Lee Thompson seguntes un guión adaptau por James R. Webb (basau en una historia d'Elliott Arnold), con una banda sonora orichinal d'Elmer Bernstein, una dirección de fotografía de Joseph MacDonald y una producción cinematografica de Lewis J. Rachmil ta la productora cinematografica *[[The Mirisch Corporation]]*. Conta con un elenco d'actors d'o cual en fan parte, entre d'atros, Yul Brynner, George Chakiris, Shirley Anne Field, Richard Basehart, Brad Dexter, Barry Morse, Armando Silvestre, Leo Gordon, Victoria Vetri, Rudy Solari y Ford Rainey.

*Balam* ye lo fillo d'o rei d'una ciudat-estau d'a cultura maya en que los suyos soldaus emplegan armas de fusta con filos d'obsidiana. En una batalla contra ches mandadas por *[[Hunac Ceel]]*, que combaten con armas con filos de metal, muere su pai. Encara que lo succede *Balam*, os suyos conselleros lo convencen ta albandonar o Yucatán y trescruzar o golfo de Mexico enta lo norte, enta la costa d'os actuals Estaus Unius. Cuan o suyo grupo plega en a costa, troba una ciudat y convencen a los suyos habitants ta que pongan a la suya disposición os suyos barcos y s'incorporen a la suya migración, y istos acceptan siempre que *Balam* se case con a filla d'o rei d'a ciudat, cosa que accepta, y toz trescruzan o golfo. En plegar en a costa norte d'o golfo, troban que la resolada ye ocupada por una tribiuliderada por un chefe claman *Aliga Negra*, que no amuestran masiau entusiasmo con os suyos nuevos vecins. En una incursión contra los mayas, *Aliga Negra* ye feriu y capturau, y qui lo cudia y lo cura ye *Ixchel*, a novia de *Balam*, por qui bien luego *Aliga Negra* amuestra un intrés amoroso. D'atra man, *Balam* se troba presionau por os chefes relichiosos d'o suyo pueblo, que deseyan sacrificios humans, encara que él personalment en ye contrario, dica lo punto de que libera a *Aliga Negra*, que yera qui heba d'estar sacrificau. *Aliga Negra* y *Balam* plegan a l'alcuerdo de coexistir pacificament, pero bien luego os problemas de zelos por *Ixchel* fan que se produzca una ruptura, chusto cuan plegan en o lugar os guerreros de *Hunac Ceel*, que los han perseguiu a traviés d'o golfo.

A cinta s'ambienta en o sieglo XIII en os actuals Mexico y Estaus Unius, y las suyas escenas se filmoron en Chichén Itzá en l'actual estau de Yucatán y en Mazatlán en Sinaloa en Mexico, amás d'en os *[[Estudios Churubusco]]* en Ciudat de Mexico.

## Elenco

## Se veiga tamién
* Cine en 1963.
* Cintas de 1963.

## Referencias
Ilesia d'a Coronación d'a Virchen de Zaragoza

A **ilesia d'a Coronación d'a Virchen de Zaragoza** ye una ilesia que se troba en Zaragoza (Comarca Central, Aragón), en o barrio Oliver.

## Historia
O templo se construyió en l'anyo 1976 y ye obra d'os arquitectos José Manuel Martínez de Ubago y Fernández Calleja.

## Vinclos externos
*  En campaners.com
*  Ficha en gcatholic.org
Ilesia de Santa María d'os Ánchels de Zaragoza

:*No entivocar-se con a [[ilesia de Nuestra Sinyora d'os Ánchels de Penyaflor]].*

 
A **ilesia de Santa María d'os Ánchels de Zaragoza** ye una ilesia que se troba en Zaragoza (Comarca Central, Aragón), en a urbanización Torres de San Lamberto.

## Historia
A parroquia prencipió a funcionar en l'anyo 1972, encara sin puesto de reunión ni mosens. Ye en 1979 cuan prencipia a funcionar a comunidat en un chicot local de 63 m². En l'anyo 1982 s'adquiere o vago pa construyir una ilesia y en a primavera de 1987 prencipia a suya construcción.

## Vinclos externos
*  En campaners.com
*  Ficha en gcatholic.org
Ilesia de Nuestra Sinyora d'os Ánchels de Penyaflor

:*No entivocar-se con a [[ilesia de Santa María d'os Ánchels de Zaragoza]].*

 
A **ilesia de Nuestra Sinyora d'os Ánchels de Penyaflor** ye una ilesia que se troba en o barrio rural de Penyaflor, Zaragoza (Comarca Central, Aragón).

## Descripción
Ye una ilesia mudéchar de meyaus d'o sieglo XVI con nau unica de cuatre trampos, cubierta con vueltas de crucería sencilla, y abside poligonal. En o sieglo XX ista construcción sofrió una reforma en clau neomudéchar que suposó a ubertura d'a frontera oriental y a introducción de bels motivos decorativos nuevos en o primer cuerpo d'a torre.

Dita torre se troba adosada a o muro meridional, tien estructura interna cristiana, planta cuadrada y cuatre cuerpos en altura, estando o zaguer fruito d'una ampliación d'o sieglo XVII. L'inferior tien acceso a traviés d'a ilesia y forma una capiella cubierta con vuelta de ladriello por aproximación de filadas, sobre la que se sitúa o coro alto, que da acceso a la resta d'os cuerpos.

Destaca a decoración exterior d'a torre, cualos cuerpos se troban diferenciaus por a suya grandaria progresivament mas chicota y por una serie d'impostas almenadas. Toda a decoración va realizada en ladriello resaltau formando motivos tipicos de l'arte mudéchar como son as cruces, os rombos y as esquiniellas simplas u a la manganeta.

## Referencias

## Vinclos externos

*  En a web d'o SIPCA
*  En aragonmudejar.com
*  Ficha en gcatholic.org
Ilesia de Sant Lamberto de Zaragoza

A **ilesia de Sant Lamberto de Zaragoza** ye una ilesia que se troba en Zaragoza (Comarca Central, Aragón), en o barrio de Miralbueno.

## Historia
Fue construyida en l'anyo 2000 y destaca a suya espadanya de fornigón, situada en una d'as versants d'o suyo tellau.

Ye seu d'a Cofradía Jesús de la Soledad ante las Negaciones de San Pedro, y de San Lamberto que fa una procesión por o barrio toz os anyos en Luns Santo.

## Vinclos externos
*  En campaners.com
*  Ficha en gcatholic.org
*  Web oficial d'a parroquia
Ilesia de Nuestra Sinyora de Loreto de Zaragoza

A **ilesia de Nuestra Sinyora de Loreto de Zaragoza** ye una ilesia que se troba en Zaragoza (Comarca Central, Aragón), en o barrio d'a Venda de l'Olivar.

## Historia
A zona d'a Venda de l'Olivar perteneixeba dende 1854 a la parroquia de Sant Pavlo. A parroquia de Nuestra Sinyora de Loreto se creyó posteriorment, l'1 de marzo de 1965, con una población de 1.000 habitants por ixas envueltas.

A ilesia prencipió a construyir-se o 18 de setiembre de 1955, estando encargau de meter a primera piedra l'administrador apostolico de Zaragoza y bispe d'Andeda, mosén Lorenzo Bereciartua. Os terrenos a on se construyió o templo fuoron cedius por o marqués d'Embit y a construcción d'o mesmo se fació con a colaboración d'os vecins d'o barrio trayioron materials y aduyoron en a obra.

Se trigó l'advocación de Nuestra Sinyora de Loreto por estar amanau l'aeropuerto y base aeria de Zaragoza y estar ista patrona de l'aviación.

## Vinclos externos
*  En campaners.com
*  Ficha en gcatholic.org
*  La Venta del Olivar. Turismo de Zaragoza.
Raid on Rommel

***Raid on Rommel*** (títol orichinal en anglés, en aragonés ***Raid contra Rommel***, estrenada en Aragón con o títol en castellano de ***Comando en el desierto***, en aragonés ***Comando en o disierto***) ye una cinta de cine estausunidense de cine belico estrenada l'anyo 1971, dirichida por Henry Hathaway seguntes un guión orichinal de Richard M. Bluel, con una banda sonora orichinal de Hal Mooney, una dirección de fotografía de Earl Rath y una producción cinematografica de Harry Tatelman ta la productora cinematografica *[[Universal Pictures]]*. Conta con un elenco d'o cual en fan parte, en os suyos papels principals, os actors Richard Burton, John Colicos, Clinton Greyn, Wolfgang Preiss, Danielle de Metz, Karl-Otto Alberty, Christopher Cary, John Orchard, Brook Williams, Greg Mullavey y Ben Wright.

En 1942, mientres a campanya d'Africa d'o Norte en Libia, o *[[capitán]] Alex Foster*, un oficial de l'exercito britanico, se deixa capturar por l'Afrika Korps con l'obchectivo de liderar un grupo de comandos britanicos previament capturaus por os alemans, apoderar-se d'o convoy alemán con os presoneros y marchar enta Tobruk, que ye en mans alemanas, ta destruyir unos canyons costeros alemans que impiden que los barcos d'a *[[Royal Navy]]* s'amanen en a costa. Taniientres, cuan o *capitán Foster* ye capturau se troba que los comandos britanicos ya han estau trasladaus y que en realidat os presoneros britanicos que transporta lo convoy son una unidat medica britanica. Con tot y con ixo, consiguen apoderar-se d'o convoy y marchar enta Tobruk. Mientres o suyo viache, conoixen a lo mariscal alemán Erwin Rommel, aficionau a la filatelia como l'oficial medico britanico, y descubren la ubicación d'os depositos de gasolina de l'Afrika Korps, imprescindibles ta l'abance alemán enta Echipto y lo delta d'o río Nilo, y deciden destruyir-los, amás de destruyir os canyons como lis han ordenau.

A cinta s'ambienta en 1942 en Libia mientres a campanya d'Africa d'o Norte en a Segunda Guerra Mundial, y las suyas escenas se filmoron en o disierto de Sonora, lo disierto de Mojave y Yuma en Arizona en os Estaus Unius y en San Felipe en Baixa California en Mexico.

## Elenco

## Se veiga tamién
* Cine en 1971.
* Cintas de 1971.

## Referencias
Osvaldo Lara

**Osvaldo Lara**, naixiu de L'Habana (L'Habana, Cuba) o 13 de chulio de 1955 y muerto en ixa mesma capital o 2 de chinero de 2024, estió un destacau atleta cubano, especializau en cursas de velocidat, con cuantas medallas ganadas en prebas de velocidat individuals u d'equipo en os Campionatos Centroamericanos y d'o Caribe d'Atletismo, en a Copa d'o Mundo d'Atletismo, en os Chuegos Centroamericanos y d'o Caribe, en os Chuegos Panamericanos, en os Chuegos de l'Amistat y en os Campionatos Iberoamericanos d'Atletismo. En os Chuegos Olimpicos, partecipó en Moscú 1980, encara que no i obtenió garra medalla, quedando nomás que uiteno en a preba d'os 200 metros lisos.

## Carrera esportiva
### Chuegos Olimpicos
Osvaldo Lara nomás tenió que una participación en os Chuegos Olimpicos, en Moscú 1980, a on participó en a preba d'os 200 metros lisos, encara que no i obtenió garra medalla, quedando nomás que uiteno.

### Copa d'o Mundo d'Atletismo
En a Copa d'o Mundo d'Atletismo participó en Düsseldorf 1977 en a preba de releus 4 x 100 m con l'equipo de Cuba, obtenendo la medalla de bronce, y en Mont-reyal 1979 en a mesma preba, obtenendo la medalla d'oro, ista vegada fendo parte d'un equipo de nacions latinoamericanas a on bi heban dos cubanos y dos brasileiros.

### Chuegos Panamericanos
Participó en dos edicions d'os Chuegos Panamericanos: en San Juan 1979, obtenendo la medalla d'archent con l'equipo d'o suyo país en a preba de releus 4 x 100 m, y en Caracas 1983, tornando a obtener a mesma medalla en a mesma preba d'equipo. Antiparte, en San Juan 1979 tamién participó en os 100 metros lisos, quedando seiseno en a preba, y en Caracas 1983 tornó a participar en os 100 metros lisos, quedando ista vegada cuatreno.

### Chuegos de l'Amistat
Tenió tamién una participación en os Chuegos de l'Amistat, en Moscú 1984, a on ganó la medalla d'oro en a preba d'os 100 metros lisos.

### Campionatos Iberoamericanos d'Atletismo
En os Campionatos Iberoamericanos d'Atletismo obtenió la medalla d'archent en a preba de releus 4 x 100 m con l'equipo de Cuba en L'Habana 1986.

### Chuegos Centroamericanos y d'o Caribe
Participó en dos edicions d'os Chuegos Centroamericanos y d'o Caribe: en Medellín 1978, a on ganó la medalla d'archent en a preba de 100 metros lisos, y en L'Habana 1982, a on obtenió dos medallas d'archent, en as prebas de 100 metros lisos y 200 metros lisos.

### Campionatos Centroamericanos y d'o Caribe d'Atletismo
Osvaldo Lara tamién participó en dos edicions d'os Campionatos Centroamericanos y d'o Caribe d'Atletismo, en Xalapa 1977, a on ganó l'oro en releus 4 x 100 m, l'archent en 200 metros lisos y lo bronce en 100 metros lisos, y en Nassau 1985, a on obtenió l'archent en a preba de 100 metros lisos.

## Referencias
Fuente de Santa Cruz

**Fuente de Santa Cruz** ye un municipio espanyol d'a comunidat autonoma de Castiella y Leyón que se troba en a provincia de Segovia. A suya población ye de 103 habitants (2022) en una superficie de 17,62 km² con una densidat de población de 6 hab/km².

## Referencias
The Glory Guys

***The Glory Guys*** (títol orichinal en anglés, en aragonés ***Os mesaches d'a gloria***, estrenada en Aragón con o títol de ***Gloriosos camaradas***) ye una cinta de cine de western belico de cine estausunidense estrenada l'anyo 1965, dirichida por Arnold Laven seguntes un guión adaptau por Sam Peckinpah (basau en *The Dice of God*, una novela que heba publicau Hoffman Birney l'anyo 1956), con una banda sonora orichinal de Riz Ortolani, una dirección de fotografía de James Wong Howe y una producción cinematografica d'Arthur Gardner, Arnold Laven y Jules V. Levy ta la suya productora cinematografica *[[Levy-Gardner-Laven]]*. Fan parte de l'elenco d'actors d'a cinta, entre d'atros, Tom Tryon, Harve Presnell, Senta Berger, Michael Anderson Jr., James Caan, Slim Pickens, Erik Holland, Adam Williams, Andrew Duggan, Peter Breck, Laurel Goodwin, Jeanne Cooper, Robert McQueeney, Wayne Rogers, Michael Forest y Claudio Brook.

*Demas Harrod* ye un capitán de Caballería de l'exercito estausunidense que marcha de camín ta lo suyo destino en l'Ueste. En plegar-ie, troba a *Lou Woddard*, una vídua a qui heba conoixiu d'antes mas y con a que heba teniu una relación. *Lou*, encara que amuestra estar intresada por él, li diz que no puede continar con a relación ta no comprometer a suya situación social en o lugar. D'atra man, a función d'o capitán en ixe destino ye d'adiestrar a un grupo de recrutas (que no destacan precisament por as suyas grans cualidaz) a las órdens d'un cheneral con bien mala fama sobre la suya conducta como militar. *Sol Rogers* ye un explorador, que amás ye novio de *Lou*, y con qui bien luego prencipia una competición por l'amor d'a muller, que no se decide por garra d'os dos. Y lo cheneral nomás quiere que marchar en o combate contra los indios ta conseguir gloria y honors. Como mesmo *Rogers* que *Harrod* comparten a suya opinión sobre lo cheneral y sobre cuasi tot en cheneral, rematan por fer-se amigos en vespras d'a campanya que prepara lo cheneral contra los indios.

A cinta s'ambienta en bel momento y puesto indeterminaus de l'Ueste d'Estaus Unius en a segunda metat d'o sieglo XIX y las suyas escenas se filmoron en Hereford, McNeal y atros puestos en Arizona en os Estaus Unius y en o estau de Durango en Mexico.

*The Glory Guys* recibió una nominación a la Millor Estrela Emerchent Masculina en a 23<sup>ena</sup> edición d'os Premios Globos d'Oro.

## Elenco

## Se veiga tamién
* Cine en 1965.
* Cintas de 1965.

## Referencias
María Paz Monserrat

**María Paz Monserrat Blasco** (Zaragoza, 24 de chinero de 1956-Zaragoza, 29 de noviembre de 2015) estió una esportista aragonesa que compitió en natación adaptada. Ganó tres medallas en os Chuegos Paralimpicos de Barcelona 1992.

## Palmarés internacional

## Referencias
O dichital

***O dichital*** estió un diario dichital de raso en aragonés con seu en Pandicosa y que naixió en chunio de 2024. Se publicó dica lo 6 de marzo de 2026, cuan s'anunció que no contiarían publicando-se mas articlos.

## Referencias

## Vinclos externos
*  odichital.com.
Falling Down

***Falling Down*** (títol orichinal en anglés, en aragonés ***Cayendo***, estrenada en Aragón con o títol de ***Un día de furia***) ye una cinta de cine de drama d'intriga policiaca coproducida por o cine estausunidense, lo cine francés y o cine britanico y estrenada l'anyo 1993. Ye dirichida por Joel Schumacher seguntes un guión orichinal de Ebbe Roe Smith, con una banda sonora orichinal de James Newton Howard, una dirección de fotografía d'Andrzej Bartkowiak y una producción cinematografica de Timothy Harris, Arnold Kopelson y Herschel Weingrod ta las productoras *[[Le Studio Canal+]]*, *[[Regency Enterprises]]* y *[[Alcor Films]]*. Fan parte de l'elenco d'a cinta, entre d'atros, os actors Michael Douglas, Robert Duvall, Barbara Hershey, Rachel Ticotin, Tuesday Weld, Frederic Forrest, Lois Smith, Joey Hope Singer, Michael Paul Chan, Raymond J. Barry, D. W. Moffett, Steve Park, James Keane, Marlo Thomas, Karina Arroyave, Brent Hinkley, Dedee Pfeiffer, Vondie Curtis-Hall y James Morrison.

*William Foster* treballaba en una empresa d'o sector d'a esfensa dica que lo desachustoron, encara que no ha dito cosa a su mai, con qui vive. Dende lo suyo esvurcio truca a sobén a su ex-muller, y agora ha decidiu marchar enta la casa de su ex-muller ta estar present en o cumpleanyos de su filla, encara que se li diz que no será bienveniu. Cuan se troba en un atrasco de trafico con o suyo auto, li falla l'aire condicionau de l'auto y cansau, decide albandonar l'auto en bel meyo de l'atrasco. *Martin Prendergast* ye un sarchento d'a Policía de Los Angeles que casualment se troba present cuan a policía de trafico retira l'auto, estando iste lo suyo zaguer día de treballo. *William* dentra en una botiga y se troba con un propietario no masiau agradable con él, y reacciona barallando-se con él, marchando con un bate de béisbol con o cual o propietario coreano d'a botiga l'heba agrediu. En o suyo camín enta la casa de su ex-muller, troba de contino situacions que provocan la suya reacción violenta, sin que la Policía connecte uns casos con atros, dica que lo *sarchento Prendergast* para cuenta que lo protagonista de toz ixos delictos ye lo mesmo.

A cinta s'ambienta en a suya epoca actual (1993) en a ciudat de Los Angeles en California, y las suyas escenas se filmoron en City of Industry, Lynwood, Los Angeles, Manhattan Beach, West Hollywood y atros puestos en California, amás d'en os *[[Warner Brothers Burbank Studios]]* en Burbank, tamién en California.

Se tracta d'una cinta que ha recibiu bels premios y nominacions, encara que garra d'istos premios no fa parte d'os premios cinematograficos mas conoixius u destacaus.

## Elenco

## Se veiga tamién
* Cine en 1993.
* Cintas de 1993.

## Referencias
Ilesia d'o Corazón de María de Zaragoza

A **ilesia d'o Corazón de María de Zaragoza** ye una ilesia que se troba en Zaragoza (Comarca Central, Aragón). Eclesiasticament fa parti de l'arcipestrau Gran Vía, en l'archidiocesi de Zaragoza.

## Historia
Os Misioners Fillos de l'Inmaculau Corazón de María, mas conoixius como claretianos, arriban ta Zaragoza en l'anyo 1924. L'11 d'abril de 1942 prencipian o culto en una chicota capiella en a carrera d'o Carmen, actual sant Antonio María Claret, en honor d'o fundador d'a orden. No ye dica diez anyos dimpués, en 1952, cuan s'apreba a construcción en un vago de l'avenida Goya d'una nueva ilesia que habría d'adedicar-se a la Virchen de Fatima.

O contracto pa la construcción d'o templo ye sinyau en 1954 y encargau a l'arquitecto Eduardo Lagunilla de Plandolit. Ixe mesmo anyo l'arcebispe de Zaragoza Rigoberto Doménech, bendice as obras. O culto prencipiaría dos anyos dimpués, en mayo de 1956, encara que nomás se i feba a misa dominical. A molimental portalada se remata en 1958 y a devantadera oficial y creyación d'a parroquia no se fería dica 1964, estando arcebispe Casimiro Morcillo, encara que en os anyos succesivos s'habioron de fer treballos complementarios y d'ornamentación.

## Descripción
Se tracta d'un templo de cruz latina no marcada en planta que destaca por a suya graniza portalada en a que domina un gran arco de meyo punto que proteche a puerta d'acceso adintelada. Sobre ella un rosetón de tradición goticista y dencima de tot una estructura ubierta de pilars adintelaus sobre os que se refirma una cruz. Ye construyiu en ladriello sin garra ornamentación.

L'interior se distribuye en tres naus, estando divididas as laterals en tres trampos que se pueden distinguir dende l'exterior por os suyos grans contrafuertes. A cabecera remata en un abside. O material predominant en l'interior ye o fornigón.

## Vinclos externos

*  Pachina oficial d'a Parroquia d'o Corazón de María de Zaragoza
*  En Zaragoza. Arquitectura. Siglo XX
*  Ficha en gcatholic.org
Brian Lumley

**Brian Lumley**, naixiu d'o condau de Durham (Anglaterra, Reino Uniu) o 2 d'aviento de 1937 y muerto lo 2 de chinero de 2024, estió un escritor britanico d'obras de terror, con bels premios recibius mientres a suya carrera literaria. Tamién estió president d'a *[[Horror Writers Association]]* mientres os anyos 1996 y 1997.

En as suyas primeras anyadas estió militar, destinau en a *[[Royal Military Police]]* de l'exercito britanico, pero finalment albandonó la carrera militar ta adedicar-se exlusivament a la producción literaria, a on destacó por as suyas obras complementarias d'a serie d'os *[[mitos de Cthulhu]]* de H. P. Lovecraft, pero tamién por atras obras no relacionadas con ista serie, siempre de novelas de terror.

## Vinclos externos

*  Pachina web oficial.
Rafael Valle

**Rafael Valle**, naixiu de San Juan (Puerto Rico) l'1 de marzo de 1938 y falleixiu lo 2 de chinero de 2024, estió un chugador de basketbol portorriquenyo que chugó como profesional en a posición d'ala-pívot succesivament en o *[[Santos de San Pedro]]* (1957-1958) y lo *[[Cangrejeros de Santurce]]* (1959-1964).

Tamién chugó con a selección masculina de basketbol de Puerto Rico dende 1960 dica 1963, con a que partecipó en os Chuegos Panamericanos de São Paulo 1963, a on consiguió la medalla de bronce, en os Chuegos Olimpicos de Roma 1960 y en os Campionatos Mundials de Basketbol de Rio de Janeiro 1963.

## Carrera esportiva
### Clubs

### Chuegos Olimpicos
Rafael Valle partecipó con a selección masculina de basketbol de Puerto Rico en os Chuegos Olimpicos de Roma 1960.

### Campionatos Mundials de Balocesto
Tamién prenió parte con l'equipo nacional portorriquenyo en os Campionatos Mundials de Basketbol de Rio de Janeiro 1963.

### Chuegos Panamericanos
En os Chuegos Panamericanos, partecipó con a suya selección nacional en São Paulo 1963, a on consiguioron a medalla de bronce.

## Referencias
The Wings of Eagles

***The Wings of Eagles*** (títol orichinal en anglés, en aragonés ***As alas d'as aligas***, estrenada en Aragón con o títol en castellano de ***Escrito bajo el sol***, en aragonés ***Escrito baixo lo sol***) ye una cinta de cine estausunidense de cine de drama biografico belico estrenada l'anyo 1957, dirichida por John Ford seguntes un guión adaptau por Frank Fenton y William Wister Haines (basau en una historia de Frank Wead sobre la vida y os escritos d'o comandant Frank W. "Spig" Wead), con una banda sonora orichinal de Jeff Alexander, una dirección de fotografía de Paul C. Vogel y una producción cinematografica de Charles Schnee ta la productora cinematografica *[[Metro-Goldwyn-Mayer]]*. L'elenco d'actors d'a cinta ye formau, entre d'atros, por John Wayne, Dan Dailey, Maureen O'Hara, Ward Bond, Ken Curtis, Edmund Lowe, Kenneth Tobey, James Todd, Barry Kelley, Sig Ruman, Henry O'Neill, Willis Bouchey, Tige Andrews, Louis Jean Heydt, Dorothy Jordan, Olive Carey, Charles Trowbridge y Blue Washington.

A cinta ye un homenache d'o director John Ford a lo suyo amigo lo militar y guionista Frank W. "Spig" Wead, y conta la vida d'iste dende que en rematar a Primera Guerra Mundial prencipió a convencer a la *[[United States Navy]]* d'a nacesidat de poseyer una aviación naval d'inportancia vinclada a la marina de guerra, misión a la que adedicaba la totalidat d'o suyo tiempo dica lo punto de no fer la atención que amenistaba la suya familia. Tanimientres, cuan ha conseguiu o suyo obchectivo y la *United States Navy* ya conta con una aviación naval d'importancia, padeixe un accident en a suya casa y, como consecuencia, se creba lo cuello y queda paralizau. Casualment, un companyero lo proposa como guionista ta colaborar en a industria conematografica en aportando un punto d'anvista vinclau a la marina de guerra, y obtiene exito en ista nueva faceta. En producir-se l'ataque a Pearl Harbor y dentrar os Estaus Unius en a Segunda Guerra Mundial, Frank W. "Spig" Wead torna a lo servicio activo atamas d'o suyo estau fisico, estando un d'os participants en o desarrollo d'o concepto d'o portaavions d'escolta, un tipo mas chicot de portaavions concebiu como refirme a la fuerza naval principal.

A cinta s'ambienta en cuantos puestos d'Estaus Unius y en l'oceano Pacifico mietres os anyos 1920, 1930 y 1940, y las suyas escenas se filmoron en a base naval d'a *United States Navy* en Pensacola (Florida) y en Washington, DC, amás d'en os *[[Metro-Goldwyn-Mayer Studios]]* en Culver City en California.

## Elenco

## Se veiga tamién
* Cine en 1957.
* Cintas de 1957.

## Referencias
Sebastian Brodrick

**Sebastian Broderick-Imasuen**, conoixiu esportivament como **Sebastian Brodrick**, naixiu de Benin City (Colonia de Nicheria, hue Estau d'Edo, Nicheria) lo 9 de chulio de 1938 y muerto en ixa mesma ciudat o 3 de chinero de 2024, estió un futbolista y entrenador de fútbol nicheriano, acivo en o fútbol d'o suyo país como chugador dende 1965 dica 1972, chugando en a posición d'esfensa succesivament en o *[[NEPA Lagos FC]]* y dimpués en o *[[Bendel Insurance]]* d'a *[[Nigerian Professional Football League]]*. Tamién chugó en a selección masculina de fútbol de Nicheria en os Chuegos Olimpicos de Mexico 1968, entre d'atras competicions.

Como entrenador, dirichió la selección masculina de fúbol sub-17 de Nicheria, con a que ganó la Copa d'o Mundo de Fútbol sub-16 de 1985, celebrada en China.

## Referencias
Lillian Crombie

**Lillian Crombie**, naixida en 1958 en Australia y muerta lo 3 de chinero de 2024 en ixe mesmo país, estió una actriz y bailarina australiana, activa en o mundo d'o cine australiano dende meyaus d'os anyos 1970 dica la suya muerte. Parella d'o chugador de rugby Sam Backo, estió mai d'a tamién actrix Elaine Crombie. En estar d'orichen aborichen interpretaba papels d'ixa minoría etnica australiana.

## Filmografía

## Referencias

## Vinclos externos
*  Lillian Crombie en Internet Movie Database.